**Τα Τέσσερα Στάδια της Εξέλιξης:**

**Αντιδρώ Αυτόματα, Έχω Επίγνωση, Κατανοώ, Γνωρίζω**

Pathwork Guide Διάλεξη Αρ. 127 | 2 Οκτωβρίου 1964

Αγαπημένοι μου φίλοι, σας χαιρετώ. Ευλογίες για τον καθένα από εσάς. Ευλογημένη να’ ναι τούτη η ώρα. Η πρώτη διάλεξη του έτους, όπως πάντα, θα δείξει τη φάση στην οποία θα εισέλθoυμε την προσεχή περίοδο εργασίας, τη γενικότερη εργασία καθώς και το σημείο στο οποίο θα δοθεί έμφαση.

Ο καλύτερος τρόπος για να ξεκινήσει αυτή η διάλεξη είναι συζητώντας ορισμένες γενικές φάσεις της εξέλιξης της ανθρώπινης συνείδησης. Υπάρχουν τέσσερεις διακριτές φάσεις. Έχουν αλληλεπίδραση και επικαλύπτονται και η καθεμία έχει πολλές υποδιαιρέσεις, βαθμούς έντασης και παραλλαγές. Σε αυτό το σημείο δεν χρειάζεται να μπούμε σε λεπτομέρειες, αλλά μάλλον ψάχνουμε να έχουμε μια γενική εικόνα.

Η χαμηλότερη φάση της ανθρώπινης συνείδησης είναι ο αυτοματισμός. Σε αυτή τη φάση οι άνθρωποι αντιδρούν ανάλογα με τα αντανακλαστικά τους, δηλαδή με τις συναισθηματικές αντιδράσεις που βασίζονται σε λάθος συμπεράσματα και σε γενικεύσεις που έχουν εντυπωθεί βαθιά. Όλα όσα έχουμε συζητήσει στις διαλέξεις σχετικά με τις εντυπώσεις δείχνουν με ποιον τρόπο οι άνθρωποι αντιδρούν τυφλά και αυτόματα.

Όσο πιο απελευθερωμένοι είστε σε κάποιες περιοχές της προσωπικότητάς σας, τόσο περισσότερο προσπαθείτε να εκλογικεύσετε και να εξηγήσετε αυτές τις τυφλές αντιδράσεις έτσι ώστε να οδηγήσετε τον εαυτό σας να πιστέψει ότι αυτές βασίζονται στην ελευθερία της επιλογής, στη λογική και όχι στον καταναγκασμό ή τον συναισθηματισμό. Όταν η συνολική εξέλιξη είναι πιο πρωτόγονη, υπάρχει μικρότερη ανάγκη για αυταπάτες.

Ο τυφλός αυτοματισμός είναι πάντα το αποτέλεσμα της απροθυμίας κάποιου να αντιμετωπίσει ορισμένα θέματα. Αυτό ισχύει για όλους, για κάποιους περισσότερο. Ακόμα και οι συγκριτικά εξελιγμένοι άνθρωποι που ασχολούνται ενεργά με την εξέλιξή τους, έχουν περιοχές στις οποίες η συνείδησή τους είναι θολή. Εκεί είναι ανελεύθεροι και αντιδρούν ασυνείδητα, χωρίς να γνωρίζουν γιατί δρουν, αντιδρούν, σκέφτονται, αισθάνονται και έχουν απόψεις με τον τρόπο που τις έχουν. Αυτή η έλλειψη συνείδησης δημιουργεί αποξένωση, παραλύει τη δημιουργικότητα και εμποδίζει την αγάπη. Καταπνίγει την ικανότητα να προσφέρει και να λαμβάνει κάποιος ευχαρίστηση και χαρά. Περιορίζει τις υπέροχες δυνατότητες του ανθρώπινου πνεύματος και της ζωής. Όλα αυτά τα κάνει κάποιος στο βαθμό που δεν έχει αυτογνωσία.

Σε οποιοδήποτε αληθινό μονοπάτι εξέλιξης, ανεξάρτητα από τον τρόπο προσέγγισης, οι τομείς που μέσα σας είναι ανελεύθεροι και αυτοματοποιημένοι πρέπει να αποκαλυφθούν.

Η επόμενη φάση σε αυτή την κλίμακα της εξέλιξης είναι η επίγνωση, αλλά η επίγνωση δεν είναι σε καμία περίπτωση το ανώτατο στάδιο. Υπάρχουν άλλα δύο στάδια που είναι πιο εξελιγμένα. Αλλά ας δούμε πρώτα την έννοια της επίγνωσης. Σε αυτό το πλαίσιο, η επίγνωση πρέπει να ασχοληθεί με την αποκάλυψη των τυφλών αντανακλαστικών. Όλες οι υπεκφυγές, οι εκλογικεύσεις, οι εξηγήσεις, οι δικαιολογίες και οι αυταπάτες που εξυπηρετούν την άρνηση του αυτοματισμού, πρέπει να εκτεθούν αδίστακτα, να διερευνηθούν και να εγκαταλειφθούν, μέχρι να βρεθείτε πρόσωπο με πρόσωπο με το ίδιο το τυφλό αντανακλαστικό. Όταν συμβεί αυτό θα αντιλαμβάνεστε τον αυτοματισμό, εξ ου και ο αυτοματισμός δεν θα υφίσταται πλέον. Περιττό να πω ότι θα το πετύχετε αυτό πρώτα σε κάποιους τομείς, διατηρώντας τον τυφλό αυτοματισμό σε άλλους μέχρι τις επόμενες φάσεις της προσωπικής σας εξέλιξης. Σε καμία περίπτωση δεν γίνεται να περάσει ένα άτομο από τη μια κατάσταση στην άλλη με ένα μόνο βήμα.

Η μετάβαση από τον αυτοματισμό στην επίγνωση είναι ένα από τα πιο δύσκολα περάσματα που πρέπει να κάνετε. Είναι πολύ δύσκολο να παραδεχτείτε ότι σας καθοδηγούν οι παράλογοι φόβοι, οι προκαταλήψεις, οι γενικεύσεις και οι παρωχημένες καταστάσεις που δεν έχουν καμία σχέση με το παρόν. Αυτό αντιτίθεται στη ματαιοδοξίας σας, επειδή σας αρέσει να βλέπετε τον εαυτό σας πιο εξελιγμένο και πιο ελεύθερο από όσο είναι. Όσο περισσότερο αρνείστε να δείτε τα πράγματα όπως είναι, τόσο περισσότερο θα υποφέρετε. Συχνά, είναι αυτά τα άσκοπα βάσανα που τελικά σας οδηγούν να γίνετε ειλικρινείς με τον εαυτό σας. Θα μπορούσατε να είχατε αποφύγει τον πόνο αν η ματαιοδοξία σας δεν ήταν τόσο ισχυρή.

Επίγνωση σημαίνει αναγνώριση των ορίων, σημαίνει αντιμετώπιση των λανθασμένων συμπερασμάτων, των καταστρεπτικών συναισθημάτων, των αυτοκαταστροφικών μηχανισμών και της έλλειψης ακεραιότητας με την ευρύτερη δυνατή έννοια. Αυτό είναι δύσκολο μόνο επειδή παραχαϊδεύετε τις αντιστάσεις και τους φόβους σας και επειδή είστε τόσο απρόθυμοι να σταματήσετε να δείχνετε ότι είστε κάτι περισσότερο από αυτό που νομίζετε ότι είστε.

Το στάδιο της επίγνωσης σημαίνει ουσιαστικά να συνειδητοποιήσετε το σφάλμα, την απόκλιση από την αλήθεια. Τη στιγμή που καταλαβαίνετε ότι σας καθοδηγούν οι λάθος ιδέες, παύετε να λειτουργείτε με τυφλό αυτοματισμό. Μια τέτοια συνειδητοποίηση απαιτεί θάρρος και καλλιέργεια της εσωτερικής βούλησης.

Ανάλογα με το βαθμό της επίγνωση που θα αποκτήσετε θα σταματήσουν και τα τυφλά αντανακλαστικά και θα φτάσετε στην κατανόηση. Μπορεί να αναρωτιέστε ποια είναι η διαφορά. Υπάρχει μεγάλη διαφορά. Ας πάρουμε το παράδειγμα της επιθετικότητας. Αρχικά, στο στάδιο του τυφλού αυτοματισμού, αυτή μαίνεται στην ψυχή του ατόμου. Ανάλογα με τη διαμόρφωση του χαρακτήρα, το είδος των εντυπώσεων του ατόμου και με διάφορους άλλους παράγοντες, κάποιος είτε θα εκφράζει αυθόρμητα την επιθετικότητα του και θα ξεσπάει στους άλλους, συχνά χωρίς καν να το αντιλαμβάνεται ή θα βρίσκει έναν «καλό λόγο» για να το κάνει. Ή αλλιώς, θα καταστείλει και θα απωθήσει την επιθετικότητα και θα τη στρέψει προς τον εαυτό του. Σε καμία από τις δύο περιπτώσεις δεν έχει επίγνωση της επιθετικότητας, διότι το άτομο δεν θέλει να την παραδεχτεί. Αυτοί οι άνθρωποι, επομένως, οδηγούνται από την επιθετικότητα σε έναν τυφλό αυτοματισμό που έχουν επιλέξει για να την εξηγήσουν. Τη στιγμή που θα συνειδητοποιούν την επιθετικότητα, την αντιμετωπίζουν πλήρως και σταματάνε τον αυτοματισμό. Όμως σε αυτό το στάδιο δεν σημαίνει ακόμα ότι κατανοούν την επιθετικότητα που τώρα ξέρουν ότι έχουν, αν και θα μπορούσαν να δουν τι είναι αυτό που τους υποχρεώνει να κάνουν και πώς αντιδρούν εξαιτίας της.

Κατανόηση της επιθετικότητας σημαίνει να κατανοήσει κανείς το λόγο που αυτή υπάρχει, τι ήταν αυτό που την έφερε αρχικά στη ζωή σας, ποιες συνθήκες τη δημιούργησαν και ποιες συνθήκες υπάρχουν τώρα, κάθε φορά που η επιθετικότητα ξεσπάει. Ποιες είναι οι φαινομενικές και ποιες οι πραγματικές ομοιότητες μεταξύ των αρχικών και των τωρινών συνθηκών; Πώς σχετίζονται αυτά στην ψυχή σας; Πώς σχετίζονται, εάν και εφόσον σχετίζονται, με την πραγματικότητα; Σε ποια λάθος συμπεράσματα βασίζεται η επιθετικότητα; Για να κατανοήσει κάποιος όσα έχει προηγουμένως αντιληφθεί, σημαίνει πως θα βιώσει εις βάθος τις απαντήσεις σε όλα αυτά τα ερωτήματα. Αυτές οι απαντήσεις δεν πρέπει να δοθούν διανοητικά, όπως ένα μάθημα που κάποιος το μαθαίνει παπαγαλία. Θα πρέπει να αποδώσουν μια βαθειά, αισθητή πραγματικότητα. Μόλις φτάσει στο επίπεδο της κατανόησης, το άτομο είναι έτοιμο να προσεγγίσει την επόμενη φάση.

Πολλοί από τους φίλους μου που βρίσκονται στο μονοπάτι θα αναγνωρίσουν ότι η εργασία μας στο παρελθόν τους έχει οδηγήσει στη φάση της κατανόησης. Η εργασία κάθε ατόμου διαφέρει, γιατί σε κάποιους τομείς μπορεί να έχετε φτάσει στην κατανόησή τους (ή μπορεί ακόμα και να υποψιάζεστε ποια είναι τα επόμενα στάδια) ενώ άλλοι εξακολουθείτε να αγωνίζεστε με την αντίστασή σας να αντιμετωπίσετε όσα υπάρχουν πίσω από τα τυφλά αντανακλαστικά. Σας λείπει ακόμα η συνειδητοποίηση ότι τα τυφλά αντανακλαστικά εξακολουθούν να σας ελέγχουν σε κάποιους τομείς. Δεν μπορεί να πει κανείς ότι ένας άνθρωπος έχει φτάσει ολοκληρωτικά σε ένα από τα τέσσερα στάδιο που αναφέρονται εδώ ή ότι βρίσκεται ακόμα ολοκληρωτικά στο κατώτερο στάδιο. Είναι πάντα ένα μείγμα, ένα συνδυασμός, για τους φίλους μου εδώ στο μονοπάτι.

Είναι πολύ σημαντικό όλοι σας να δείτε πού βρίσκεστε σε κάθε μία από αυτές τις φάσεις. Αντιλαμβάνεστε τα σημεία στα οποία εξακολουθεί να σας ελέγχει κάποιος αυτοματισμός παρά το γεγονός ότι έχετε ανακαλύψει την εντύπωση που τον προκάλεσε; Γιατί μπορεί πράγματι να ανακαλύψετε την εντύπωση αλλά να συνεχίσετε να αντιδράτε στα τυφλά, χωρίς να το γνωρίζετε. Η φευγαλέα εικόνα της στιγμής στην οποία δημιουργήθηκε η εντύπωση έχει ξεθωριάσει και παραμένει μόνο ως ανάμνηση. Με άλλα λόγια, έχει γίνει θεωρητική γνώση. Δεν είναι πλέον ζωντανή. Θα επανέλθει στη ζωή μόνο όταν παρατηρήσετε, αναγνωρίσετε και παραδεχτείτε ότι ο αυτοματισμός εξακολουθεί να υπάρχει.

Μόλις αποκτήσετε επίγνωση, δεν πρέπει να παραμείνετε μόνο σ’ αυτό. Καλλιεργείτε την κατανόηση για όσα έχετε αποκτήσει επίγνωση; Όσο περισσότερο το κάνετε αυτό, τόσο λιγότερο θα αισθάνεστε υποχρεωμένοι να αντιδράτε στα τυφλά και τόσο λιγότερο πιθανό θα είναι να υποτροπιάσετε.

Η ανώτερη φάση αυτής της συγκεκριμένης κλίμακας είναι το «γνωρίζω». Υπάρχει πολύ μεγάλη διαφορά ανάμεσα στο «κατανοώ» και το «γνωρίζω». Κατανόηση σημαίνει να εξακριβώνει κανείς τα αίτια και τα αποτελέσματα που έχουν τα αρνητικά πρότυπα, τα καταστροφικά συναισθήματα και οι λάθος ιδέες. Σημαίνει να κατανοεί κανείς ότι αυτά τα στοιχεία τον ζημιώνουν επειδή βυθίζεται, κατά κάποιον τρόπο, στην ψευδαίσθηση και την παρανόηση. Όμως αυτή η κατανόηση δεν είναι το ίδιο με το «γνωρίζω». Χρησιμοποιώ εσκεμμένα τον όρο «γνωρίζω» αντί για «γνώση». Η γνώση είναι κάτι πολύ πιο αόριστο και γενικό. Δεν αναφέρομαι στη γνώση, αναφέρομαι στο: «γνωρίζω την αλήθεια». Όταν γνωρίζετε την αλήθεια, αυτό σημαίνει κάτι πολύ περισσότερο από την κατανόηση του αίτιου και του αποτελέσματος των εντυπώσεων και των παρανοήσεων. Σημαίνει ότι γνωρίζετε ποια είναι τα σωστά συμπεράσματα που βρίσκονται πίσω από τα λάθος και αυτά είναι πάντα και αποκλειστικά οι παρανοήσεις που δημιουργούν χάος, δυσαρμονία και δυστυχία. Τίποτα άλλο δεν μπορεί να το κάνει αυτό.

Όταν αντιλαμβάνεστε βαθιά την αληθινή έννοια, την ιδιαίτερη αλήθεια πίσω από ένα συγκεκριμένο σφάλμα, αρχίζετε να καταλαβαίνετε και τότε κάτι γίνεται μέσα σας και γύρω σας. «Γνωρίζω» δεν σημαίνει πως κατανοώ θεωρητικά. Είναι το βίωμα της αλήθειας. Όταν ο γνώστης γνωρίζει την αλήθεια πίσω από το ψεύδος, συνδέεται με τις ανώτερες πνευματικές αρχές και τους νόμους. Όταν γνωρίσει κάποιος όλα αυτά, του ανοίγεται ο κόσμος.

Τις θείες αρχές μπορεί να τις γνωρίσει κάποιος μόνο μέσα από ένα πολύ προσωπικό βίωμα της αναλήθειας που μέχρι τώρα θόλωνε το δρόμο του προς τη συγκεκριμένη αλήθεια. Με τη μελέτη θεωριών ή με την ανάγνωση της σπουδαιότερης βιβλιογραφίας στη Γη (ακόμα και της πνευματικής βιβλιογραφίας) δεν θα μπορέσετε να γνωρίσετε την αλήθεια.

Γνωρίζω την αλήθεια σημαίνει ότι περνάω προσωπικά μέσα από τα στάδια της εξέλιξης που μόλις συζητήσαμε. Σημαίνει ότι αποκτώ επίγνωση των τυφλών αντανακλαστικών. Σημαίνει ότι κατανοώ γιατί αυτά υπάρχουν και τι τα προκάλεσε. Σημαίνει ότι γνωρίζω την αλήθεια πίσω από τους αυτοματισμούς που προκλήθηκαν από συγκεκριμένες παρανοήσεις. Όταν βαδίζετε στο προσωπικό μονοπάτι σας με αυτόν τον τρόπο και αυτό σας οδηγεί βαθιά μέσα σας, το εσωτερικό, το προσωπικό σας σύμπαν, αποκαλύπτει τις αρχές και τους πνευματικούς νόμους της δημιουργίας, του σύμπαντος συνολικά.

Όταν γνωρίζετε την αλήθεια μέσω του προσωπικού σας βιώματος αυτό έχει θεραπευτική επίδραση σε σας και σε όλο το περιβάλλον σας. Όταν τελικά γνωρίσετε την αλήθεια, θα έχετε το κλειδί για όλο το σύμπαν. Αν γνωρίζετε μια αλήθεια, γνωρίζετε όλη την αλήθεια.

Στην αρχή αυτής της φάσης θα γνωρίσετε την αλήθεια μόνο σε μεμονωμένες περιπτώσεις και θα την χάσετε ξανά μέχρι να την ανακτήσετε και τελικά να την χάνετε ολοένα και λιγότερο συχνά. Η σπειροειδής κίνηση που βιώνει κάποιος στις άλλες φάσεις του μονοπατιού υπάρχει και εδώ. Η κατανόηση ανακουφίζει την ένταση, το φόβο και το άγχος. Σας εμποτίζει με ελπίδα και όχι με ευχολόγια, με τάση διαφυγής ή με την ονειροπόληση μιας αμυδρής ελπίδας για το θαύμα που θα φέρει τη σωτηρία, αλλά με μια ρεαλιστική ελπίδα που δικαιολογείται επειδή παρουσιάζεται ένας σαφής τρόπος, μια συγκεκριμένη δυνατότητα για την επιλογή της απελευθέρωσης.

Όταν κάποιος γνωρίζει την αλήθεια σημαίνει ότι έχει ήδη το κλειδί. Σημαίνει ότι την κατέχει. Εξελίσσοντας ένα και μόνο σημείο γνώσης έρχεται η στιγμή που κάποιος θα τα γνωρίζει όλα καθώς όλη η δημιουργία συγκλίνει σε ένα σημείο. Δεν κάνει καμία διαφορά από πού θα ξεκινήσετε. Αυτό που είναι πολύπλευρο καταλήγει στην ενότητα που περιλαμβάνει τα πάντα. Ως εκ τούτου, όταν γνωρίζει κάποιος πραγματικά και πλήρως μια αλήθεια σημαίνει ότι γνωρίζει όλη την αλήθεια, έστω και στιγμιαία.

Μερικοί από τους φίλους μου έχουν κάνει τα πρώτα βήματα για να διαβούν το κατώφλι προς όσα θα γνωρίσουν. Μπορούν τώρα να το διαβούν. Άλλοι θα ακολουθήσουν αργότερα. Δεν έχει σημασία πότε. Δεν πρέπει να υπολογίζετε ποιος προηγείται. Δεν μπορείτε καν να συγκρίνετε τον εαυτό σας με τους άλλους. Πρέπει να κάνετε τον δικό σας εσωτερικό υπολογισμό. Ξεχάστε τις συγκρίσεις.

Γνωρίζω την αλήθεια σημαίνει ότι κατέχω το σύμπαν και αυτό θεραπεύει και φέρνει την τάξη. Όταν γνωρίζετε την αλήθεια, κάτι αρχίζει να συμβαίνει με τις κοσμικές δυνάμεις που υπάρχουν γύρω σας. Όταν προσκολλάστε σε λάθος ιδέες ο προσωπικός σας κόσμος διαταράσσεται. Οι κοινές μας προσπάθειες για να αποκαλύψουμε την αναλήθεια που προκάλεσε τη διαταραχή και την καταστροφή έχουν κάνει αυτό το γεγονός γνωστό σε σας. Η ισορροπία χαλάει. Η σύγκρουση και η σύγχυση διαιωνίζουν την αλυσιδωτή αντίδραση. Η ψευδαίσθηση και η παρανόηση δημιουργούν μια δυαδικότητα που εμφανίζεται ως αυθαίρετος διαχωρισμός των εννοιών. Θα ακολουθήσει κι άλλη σύγχυση, συγκρούσεις, καταστροφικά συναισθήματα, σκέψεις και δράσεις. Αυτά τα εσωτερικά βιώματα είναι θεωρητικά, αν όχι πάντοτε, γνώριμα. Τη στιγμή που θα γνωρίσετε την αλήθεια πίσω από την ψευδαίσθηση, οι διασπασμένες ιδέες αρχίζουν να επιδιορθώνονται. Οι ψυχικές διαταραχές αρχίζουν να εξισορροπούνται και η σύγχυση, η διαταραχή και η σύγκρουση κάνουν στην άκρη για να έρθει η τάξη και η ενότητα. Αυτό δημιουργεί ρεαλιστικά, άκακα και εποικοδομητικά συναισθήματα, ιδέες και απόψεις και τις αντίστοιχες πράξεις. Η αλλαγή πραγματοποιήθηκε επειδή πλέον δεν βρίσκει αντίσταση. Τώρα είναι ευπρόσδεκτη και δεν είναι τρομακτική.

Η κατανόηση της αλήθειας σημαίνει πολλά, αλλά ακόμα δεν οδηγεί σε πιο εποικοδομητικές αλλαγές. Γνωρίζω την αλήθεια σημαίνει ότι αλλάζω τόσο οργανικά, αναπόφευκτα και φυσιολογικά που δεν θα μπορούσε να είχε γίνει αλλιώς. Γνωρίζω πραγματικά την αλήθεια σημαίνει ότι διαλύω την ομίχλη, ότι ενοποιώ τις φαινομενικές αντιφάσεις και αποδεικνύω ότι δεν υπάρχει τίποτα να φοβηθώ. Οι διχογνωμίες συμφιλιώνονται, η ασθένεια θεραπεύεται και η ανάπτυξη ξεπερνά τη στασιμότητα. Κυριαρχεί ηρεμία εκεί που η ξέφρενη αναταραχή δημιούργησε υπερβολική κίνηση.

Θα ήθελα τώρα να δώσω ένα απλό παράδειγμα για το πόσο θεραπευτικό είναι να γνωρίζει κάποιος την αλήθεια, ώστε να γίνουν τα λόγια μου πιο πρακτικά. Όταν ασχολείστε με τους συνανθρώπους σας και βρίσκεστε σε σύγχυση ως προς τις ενέργειες και τα κίνητρά τους, δημιουργείται δυσαρμονία. Ακόμα κι αν αποφύγετε τις αντιπαραθέσεις, όταν δεν γνωρίζεται τι είναι αυτό που τους έχει παρακινήσει, δημιουργείται ένα σύννεφο ανησυχίας, σκότους και δυσαρμονίας το οποίο ακόμα και ο πιο αναίσθητος άνθρωπος μπορεί ξεκάθαρα να αισθανθεί. Ωστόσο, όταν θα γνωρίζετε τι πραγματικά ήταν αυτό που παρακίνησε τους άλλους, θα απορρέει ένα ήρεμο «γνωρίζω» από εσάς που θα τους επηρεάσει, ακόμα κι αν δεν μιλάτε γι’ αυτό, ακόμα κι αν δεν επιστήσετε την προσοχή του άλλου πάνω σ’ αυτό που εσείς γνωρίζετε. Ότι εσείς γνωρίζετε την αλήθεια πίσω από τις συγκεχυμένες ενέργειες του άλλου ατόμου θα σας δώσει τη δυνατότητα, διαισθητικά και αυθόρμητα, να κρίνετε πότε να μιλάτε και πότε να σιωπάτε, πώς να μιλάτε και πώς να σιωπάτε. Δεν θα σας δοθεί αυτή η ικανότητα με την απλή κατανόηση των κινήτρων των άλλων. Η απλή κατανόηση είναι σίγουρα καλύτερη από τη μη κατανόηση, όμως αυτό δεν θα σας εμποδίσει να είστε, κατά κάποιον τρόπο, αδέξιοι. Δεν θα ξέρετε ακόμα πώς να χρησιμοποιήσετε τις λεπτές, ευαίσθητες οδηγίες που κάποιος πρέπει να δώσει στον άλλον για να τον βοηθήσει με όσα γνωρίζει, τη σωστή στιγμή και με τον σωστό τρόπο.

Έχω συχνά επισημάνει πως όσοι δεν καταλαβαίνουν τον εαυτό τους δεν μπορούν να καταλάβουν τους άλλους. Όσοι δεν αγαπούν και δεν σέβονται τον εαυτό τους, δεν γίνεται να αγαπούν και να σέβονται τους άλλους. Το ίδιο ισχύει και με όσα γνωρίζετε. Όσοι δεν γνωρίζουν την αλήθεια πίσω από την αναλήθεια τους δεν μπορούν να γνωρίζουν την αλήθεια πίσω από τη σύγχυση ενός άλλου ατόμου. Η αληθινή γνώση και η κατανόηση απομακρύνουν κάθε αναστάτωση.

Είμαι βέβαιη ότι οι περισσότεροι φίλοι μου έχετε βιώσει στιγμές όπως αυτές που περιγράφονται στο παράδειγμα, σίγουρα όμως όχι συχνά. Ίσως να τις έχετε συναντήσει περιστασιακά ή να έχετε παρατηρήσει πώς είναι άλλα άτομα που γνωρίζουν. Μπορεί να είχατε μόνο μια αμυδρή αίσθηση της σημασίας αυτού, αλλά ίσως τώρα να είστε πιο ευαισθητοποιημένοι ως προς αυτό το φαινόμενο όταν το συναντάτε. Αν θυμηθείτε πώς σας είχε αντιμετωπίσει κάποιο άλλο άτομο που γνώριζε, θα διαπιστώσετε ότι αυτό δεν σας τρόμαζε. Μάλλον το αντίθετο. Αισθανθήκατε ζεστά και άνετα. Ίσως εκείνη τη στιγμή να μην μπορούσατε να το διακρίνετε αυτό ή να το αναλύσετε με τόσα πολλά λόγια, αλλά όταν θυμηθείτε την εμπειρία και τις αντιδράσεις σας σε αυτές τις καταστάσεις, θα δείτε ότι έτσι είναι.

Ό,τι μπορείτε να γνωρίσετε θα το έχετε κατακτήσει για τον εαυτό σας, από τον εαυτό σας, με τον εαυτό σας. Αυτή είναι μια μάχη που θα σας οδηγήσει από τα τυφλά αντανακλαστικά που καθοδηγούν κάθε άνθρωπο (ακόμα και τους φίλους μου που βρίσκονται σε αυτό το μονοπάτι) στις διαβαθμίσεις της επίγνωσης, στις διαβαθμίσεις της κατανόησης και στις διαβαθμίσεις του «γνωρίζω». Είναι θεραπευτικό να γνωρίζει κάποιος, είναι αρμονικό και σημαίνει ότι έχει πλήρη αντίληψη του σύμπαντος.

Εδώ, φίλοι μου, φτάνουμε σε μια από τις μεγαλύτερες φαινομενικές αντιφάσεις που μπορεί να επιλυθεί μόνο όταν κάποιος γνωρίζει. Αυτή είναι η σύγχυση που αφορά στον έλεγχο και στην ικανότητα κάποιου να αφήνεται απ’ αυτόν. Μερικοί από τους φίλους μου έχουν κάνει τις πρώτες αγωνιώδεις προσπάθειές τους σε αυτό το μονοπάτι, προσπαθώντας να κατανοήσουν την αρχή ή την κίνηση της ψυχής που συνδυάζει τον έλεγχο με το άφημα. Εκεί όπου η αλήθεια είναι γνωστή, δεν υπάρχει αντίφαση. Όμως εκεί που υπάρχουν ψευδαισθήσεις και λανθασμένες αντιλήψεις, εμφανίζεται μια ανισορροπία: Ασκείται έλεγχος εκεί που κάποιος θα έπρεπε να αφεθεί, και αφήνεται εκεί που απαιτείται έλεγχος.

Ο παρεξηγημένος και με λάθος τρόπο εφαρμοσμένος έλεγχος αποτελείται από την επιθυμία κάποιου να γίνει αυτό που εκείνος θέλει, από τις τάσεις του να επιβληθεί, από την παιδαριώδη απληστία, από την ανικανότητά του να αντέχει την απογοήτευση, από την υποχώρηση εξαιτίας του φόβου, την ένταση, τον καταναγκασμό του να χειραγωγεί και την αδυναμία του να χάνει. Όλα αυτά, βέβαια, δεν είναι ο έλεγχος που εννοώ όταν λέω ότι κάποιος που είναι κύριος του εαυτού του κατέχει το σύμπαν. Όταν κάποιος είναι κύριος του εαυτού του, θα παραιτηθεί εξ ολοκλήρου από τον εσφαλμένο έλεγχο του μικρού εγώ. Πρέπει να απαλλαγεί κανείς από αυτόν τον έλεγχο για να μπορέσει να εμφανιστεί ο πραγματικός έλεγχος, με την ανώτερη και ευρύτερη έννοια. Ο αληθινός έλεγχος εμφανίζεται όταν κάποιος αφεθεί από τον έλεγχο, παίρνοντας το φαινομενικό ρίσκο να μην μπορεί να χειραγωγεί τον οποιονδήποτε ή το οτιδήποτε. Φυσικά, αυτό ακούγεται αντιφατικό, φίλοι μου. Όμως όλες οι πνευματικές αρχές μοιάζουν αντιφατικές μέσα στους περιορισμούς της ανθρώπινης γλώσσας. Όλοι οι θείοι νόμοι περιλαμβάνουν τις δύο συμπληρωματικές αρχές (την αρσενική και τη θηλυκή αρχή) με την ευρύτερη δυνατή έννοια. Δεν αποκλείουν η μία την άλλη, αλλά συνυπάρχουν σε κάθε τομέα της ζωής.

Αλλά δεν είναι μόνο οι περιορισμοί της ανθρώπινης γλώσσας που κάνουν τις ενωτικές αρχές να μοιάζουν αντιφατικές. Είναι περισσότερο ο φόβος εξαιτίας του οποίου αποσύρεστε από τη ζωή που προκαλεί την έλλειψη κατανόησης και γνώσης. Όσο ακόμα αποσύρεστε μέσα στο φόβο σας χωρίς να θέλετε να πάρετε το ρίσκο να αφεθείτε από τον έλεγχο, μπορεί να παρεξηγήσετε τα λόγια μου πολύ εύκολα. Όταν σας λέω να κατέχετε το σύμπαν και να αφεθείτε από τον έλεγχο προκειμένου να τον κατακτήσετε με μια ευρύτερη έννοια, εξηγώ ένα από τα πιο βασικά βήματα προς το πεπρωμένο όλων των δημιουργημένων όντων.

Μόνο σε ένα μονοπάτι που οδηγεί κάποιον από το να έχει τυφλά αντανακλαστικά στο να γνωρίζει πραγματικά, μπορεί κάποιος να κατανοήσει ότι πρέπει να εγκαταλείψει τον έλεγχο προκειμένου να κερδίσει έναν ήρεμο εσωτερικό έλεγχο που υπάρχει βαθιά μέσα του, στο ηλιακό πλέγμα, και όχι στο μυαλό. Πρέπει να ασκήσετε έλεγχο εκεί που τώρα είστε χαμένοι, σ’ αυτά που ψηλαφείτε και από τα οποία γραπώνεστε σφιχτά επειδή σας καθοδηγούν οι τυφλές ανάγκες σας, στις παρορμήσεις που δεν έχετε κατανοήσει και που σας οδηγούν σε σκέψεις, υποθέσεις, δράσεις και αντιδράσεις που πρέπει να μάθετε να τις ελέγχετε όταν γνωρίσετε την αλήθεια.

Μια παρόμοια σύγχυση υπάρχει ανάμεσα και στον εγωκεντρισμό και στο να είναι οι άλλοι το επίκεντρο. Ο εγωκεντρισμός μπορεί να είναι μια παιδαριώδης έπαρση εξαιτίας της οποίας πιστεύετε ότι όλος ο κόσμος γυρίζει γύρω από εσάς. Μπορεί να είναι μια μορφή εγωισμού. Μπορεί, ουσιαστικά, να βλέπετε τον εαυτό σας με διαφορετικό τρόπο από ότι βλέπετε τους άλλους, είτε ως ανώτερο, είτε ως κατώτερο, διαχωρίζοντας έτσι τον εαυτό σας μέσα από μια μη ρεαλιστική αξιολόγηση.

Αυτή η εγωιστική στρέβλωση βάζει αυτομάτως τους άλλους στο επίκεντρο, με διαστρεβλωμένο τρόπο. Οι άνθρωποι διαμορφώνουν όλες τις απόψεις τους, τους στόχους, τις ιδέες, τα ιδανικά, ακόμα και τα συναισθήματά τους σύμφωνα με όσα υποστηρίζουν οι άλλοι ή με αυτό που νομίζουν ότι περιμένει ο κόσμος από αυτούς. Όταν βάζει κάποιος τους άλλους στο επίκεντρο, αυτό ισοδυναμεί με απώλεια του εαυτού του. Σημαίνει αποξένωση από τον εαυτό του.

Το σωστό είδος εγωκεντρισμού είναι το αντίθετο της αποξένωσης από τον εαυτό. Βρίσκει το κέντρο βάρους βαθιά μέσα στον εαυτό, αντλεί αξίες, στόχους, ιδέες και δράσεις από μέσα, αναλαμβάνει την ευθύνη τους κι έτσι αυξάνει την ακεραιότητα και τον αυτοσεβασμό. Όμως αυτό προϋποθέτει να έχει κάποιος συνειδητά τον έλεγχο, επιλέγοντας τις απόψεις του και αναλαμβάνοντας το ρίσκο να δυσαρεστήσει τους άλλους. Όταν κάποιος παύει να χειραγωγεί τα συναισθήματά του προκειμένου να ελέγχει και να χειρίζεται τους άλλους, θα είναι εγωκεντρικός με την έννοια ότι θα ζει σύμφωνα με τον πραγματικό εαυτό του. Αυτό έχει ως αποτέλεσμα τη σωστή ισορροπία ανάμεσα στον εγωκεντρισμό και στο να βάζει κάποιος τους άλλους στο επίκεντρο. Οι άλλοι αξίζουν την ίδια προσοχή όπως ο εαυτός. Μπορεί κάποιος να αγαπάει και να εκτιμάει τους άλλους όπως τον εαυτό του, αλλά ποτέ εις βάρος της ειλικρίνειας προς τον εαυτό του.

Ο υγιής εγωκεντρισμός βρίσκεται στο ένα άκρο της κλίμακας και η τοποθέτηση των άλλων στο επίκεντρο στο άλλο. Αν αντιστρέψετε το ένα, έτσι ώστε να γίνει μια αρρωστημένη, παιδαριώδης διαστρέβλωση, σύντομα θα ακολουθήσει και το άλλο. Το ίδιο ισχύει και για τον έλεγχο και για το άφημα.

Όταν περάσετε το όριο ανάμεσα στο «κατανοώ» και το «γνωρίζω», θα ανακαλύψετε, θα αντιληφθείτε και θα βιώσετε τον σωστό και υγιή εγωκεντρισμό, την ορθή και υγιή τοποθέτηση των άλλων στο επίκεντρο καθώς και τον ορθό και υγιή τρόπο να ελέγχετε και να αφήνεστε. Όταν αυτές οι δύο τάσεις γίνουν αντιληπτές, βιωθούν και ζήσουν μέσα σας δεν θα υπάρχει πια κανένα όριο στην εξέλιξή σας, στην ελευθερία σας και στο να βιώσετε το μεγαλείο της ύπαρξής σας. Όταν περάσετε αυτό το κατώφλι, όλες οι αντιφάσεις γίνονται ένα συμπλήρωμα το οποίο όχι απλά θα κατανοείτε, αλλά θα το γνωρίζετε και θα το ζείτε. Για παράδειγμα, θα πρέπει να είστε σε θέση να ζείτε με έναν τρόπο που δεν είναι τέλειος έως ότου η τέλεια ευτυχία να καταστεί δυνατή. Όταν επιθυμείτε να εκφράζετε τον εαυτό σας στο μέγιστο βαθμό ώστε να είστε εσείς και οι άλλοι πιο ευτυχισμένοι, αυτό πρέπει να γίνει μέσα σας ελεύθερα και όχι επειδή «πρέπει», ούτε για να αποφύγετε αυτά που φοβάστε ή για να παραχαϊδεύετε τις αδυναμίες σας. Όταν πλέον δεν θα επιθυμείτε την ευτυχία μόνο και μόνο για να αποφύγετε τη δυστυχία, θα έχετε φτάσει στο λεπτό σημείο ενός ισορροπημένου ελέγχου και θα έχετε κερδίσει για πάντα μεγαλύτερη ισχύ πάνω στη ζωή σας ως αναπόσπαστο μέρος της δημιουργίας.

Υπάρχουν ερωτήσεις;

**Ερώτηση:** Μπορεί να έχω δει φευγαλέα αυτό που πρόκειται να συμβεί κοντά στα όρια του «κατανοώ» με το «γνωρίζω». Θα μπορούσατε ίσως να μας πείτε κάτι σχετικά με τον φόβο που έχει κάποιος, την τάση του να αποτραβιέται και το δισταγμό του παρ’ όλο που ξέρει ότι πέρα από αυτό το όριο θα αρχίσει να γνωρίζει και ξέρει ότι αυτό είναι κάτι σπουδαίο, αλλά παρ’ όλα αυτά το αποφεύγει;

**Απάντηση:** Πέρα από τους πολλούς ψυχολογικούς παράγοντες που ανακαλύπτουμε ξανά και ξανά σε αυτή την εργασία (και δεν χρειάζεται να τους απαριθμήσω σε αυτό το σημείο) υπάρχει ένας πολύ πιο ουσιαστικός, συνολικός φόβος και δισταγμός που ισχύει για όλους: ο φόβος της ύπαρξης. Ο φόβος της ύπαρξης σημαίνει φόβος ζωής, φόβος θανάτου, φόβος αγάπης, φόβος ευχαρίστησης, φόβος κινδύνου, φόβος αλλαγής, φόβος απώλειας, φόβος για το άγνωστο, φόβος για τον πόνο, φόβος εμπιστοσύνης, φόβος να αφεθεί κανείς από τον έλεγχο, φόβος του εαυτού. Ο φόβος του εαυτού συμπεριλαμβάνει αντικρουόμενες ή φαινομενικά αντικρουόμενες έννοιες του σωστού και του λάθους, καθώς και φαινομενικά σωστά και λάθος συναισθήματα, συγκινήσεις, αντιδράσεις, τάσεις, ανάγκες και εκφράσεις. Ο φόβος της ύπαρξης τα περιλαμβάνει όλα αυτά. Και εφ΄ όσον δεν μπορείτε να κατανοήσετε τη σημασία αυτού του φόβου, δεν μπορείτε να γνωρίζετε τι κρύβετε πίσω από αυτόν. Συνεπώς, δεν μπορείτε να τον ξεπεράσετε. Πέρα από αυτό το φόβο βρίσκεται το μεγαλύτερο κατώφλι της εξέλιξης στο οποίο πρέπει το άτομο να οδηγηθεί από αυτό ή από οποιοδήποτε άλλο αληθινό μονοπάτι. Και αυτό σημαίνει: να συμβαδίζει με τις συμπαντικές δυνάμεις, να μην αποκόπτεται από αυτές και με αυτόν τον τρόπο να τις κατέχει. Οι ανθρώπινες αντιλήψεις δημιουργούν μια δυαδικότητα εδώ, ένα «είτε/ή». Αισθάνεστε πως είτε έχετε τον έλεγχο και τότε πρέπει να χειρίζεστε τη ζωή, τον κόσμο γύρω σας και τις δικές σας, ζωτικής σημασίας δημιουργικές δυνάμεις ή νιώθετε χαμένος και πως απειλείστε με εξαφάνιση. Έτσι, δεν μπορείτε να αποκτήσετε ύπαρξη. Δεν θα κατανοήσετε ότι το να υπάρχετε και να κατέχετε (ή για να το θέσω διαφορετικά, η δράση και η αδράνεια) όχι μόνο δεν αποκλείουν η μία την άλλη, αλλά είναι αλληλένδετες και αλληλοεξαρτώμενες.

Γίνεται ολοένα και πιο δύσκολο να ξεπεράσετε τον φόβο του εαυτού σας επειδή συχνά δεν φοβάστε την αληθινά σκοτεινή πλευρά σας, αλλά αυτό που νομίζετε πως αυτή είναι. Πολύ συχνά, θεωρείτε ότι το καλύτερο που έχετε να δώσετε είναι απαράδεκτο, ενώ το πιο καταστροφικό μέρος σας μπορεί να αποφασίζει, εν αγνοία σας, για εσάς. Φοβούμενοι τη σκοτεινή πλευρά σας, δεν τολμάτε να την κοιτάξετε και γραπώνεστε από τον εαυτό σας. Αρνείστε να αφεθείτε και να αποτολμήσετε οτιδήποτε. Όσο φοβάστε τον εαυτό σας, θα φοβάστε τη ζωή, τον θάνατο, την αγάπη και όλα τα άλλα. Θα φοβάστε να υπάρχετε, επειδή φοβάστε την ίδια την ύπαρξή σας.

Αυτή η διάλεξη είναι πολύ σημαντική. Όσο πιο πολύ συμμετέχετε και βγάζετε προς τα έξω τη σύγχυσή σας, τόσο πιο εύκολη θα είναι η πορεία σας μέσα από αυτά τα τέσσερα στάδια. Εν τω μεταξύ, προσπαθήστε να ανακαλύψετε πού και πώς εξακολουθείτε να είστε βυθισμένοι στον αυτοματισμό, πότε έχετε επίγνωση, ποτέ κατανοείτε και σε πιο βαθμό πλησιάζετε στο κατώφλι του τέταρτου σταδίου, στο «γνωρίζω». Ο τρόπος για να το καθορίσετε αυτό είναι το πώς αισθάνεστε ως προς αυτό. Ο αυτοματισμός σας κάνει να αισθάνεστε σκοτεινοί, απελπισμένοι, θλιμμένοι, αγχωμένοι, φοβισμένοι, χωρίς ζωτικότητα, βαριεστημένοι, αηδιασμένοι με τον εαυτό σας και τους άλλους, εξαναγκασμένοι να κάνετε, να λέτε, να σκέφτεστε και να αισθάνεστε πράγματα που αποδοκιμάζετε. Η επίγνωση αφαιρεί αυτά τα συμπτώματα και ενώ αυτά συνεχίζουν να υπάρχουν, φέρνει ανακούφιση κι έτσι απελευθερώνει κάποιες ενέργειες. Όμως ακόμα δεν τίθεται θέμα αλλαγής. Δεν μπορείτε να δείτε ακόμη πού και πώς είναι εφικτή αυτή η αλλαγή. Η κατανόηση σας προσφέρει αυτή την οπτική. Αυτό που το φέρνει εις πέρας είναι το «γνωρίζω» και το υλοποιεί διαρκώς γιατί το να ζει κανείς αληθινά δεν έχει ποτέ ένα οριστικό τέλος. Είναι μια συνεχής ανάπτυξη προς περισσότερα βιώματα και προς μια ευρύτερη έκφραση του εαυτού. Ως εκ τούτου, όσα περισσότερα γνωρίζετε τόσο περισσότερο εξελίσσεστε.

Όταν αξιολογείτε το σημείο στο οποίο βρίσκεστε, δεν πρέπει να κυριεύεστε από την εξωτερική γνώση ή τα τυφλά αντανακλαστικά, τα οποία μπορεί είτε να σας κάνουν να είστε σεμνοί σε υπερβολικό βαθμό ή να σας κάνουν να μπαίνετε στον πειρασμό να εκθειάζετε τον εαυτό σας. Ακούστε τον εαυτό σας βαθιά μέσα σας και ελέγξτε τις διάφορες πτυχές της ζωής σας εστιάζοντας μόνο σε ορισμένες εσωτερικές αντιδράσεις. Οι διάφορες πλευρές της προσωπικότητάς σας έχουν εμφανιστεί σε διαφορετικές φάσεις.

Μακάρι η εργασία σας να σας φέρει πιο κοντά στο να γνωρίζετε. Μακάρι κάποιοι από εσάς να κάνουν τα πρώτα βήματα για να διαβούν αυτό το κατώφλι. Έχετε όλη τη βοήθεια και την καθοδήγηση που σας χρειάζεται. Οι πνευματικές δυνάμεις είναι απείρως πιο αληθινές και ισχυρές από ότι συνειδητοποιείτε. Εσείς πρέπει να πάρετε την πρωτοβουλία προς την εξέλιξη, σε κάθε στάδιο του ταξιδιού σας προς τα πάνω. Υπάρχουν πολλά μέσα για να εργαστείτε προς αυτόν τον στόχο και θα πρέπει να τα χρησιμοποιήσετε όλα. Ένα από τα πιο δημιουργικά εργαλεία σε αυτό το μονοπάτι, που κανείς από εσάς δεν έχει την πολυτέλεια να το αγνοήσει, είναι να σχετίζεστε ενεργά με τους άλλους ανθρώπους τους οποίους να χρησιμοποιείτε σαν καθρέφτη. Δεν μπορώ να τονίσω αρκετά πόσο αποτελεσματική είναι η εργασία με τους άλλους. Το υλικό που θα προέλθει από αυτή την προσέγγιση είναι τόσο πολύτιμο! Δεν έχει σημασία σε τι βαθμό ασχολούνται οι άλλοι με τα δικά τους τυφλά αντανακλαστικά. Είναι συχνά ένας καλός καθρέφτης για σας. Μην αποφεύγετε αυτές τις αλληλεπιδράσεις.

Το ερχόμενο έτος είναι βέβαιο ότι θα είναι πολύ σημαντικό για όσους από εσάς επιμένουν να εργάζονται για να ανακαλύψουν τον εαυτό τους. Να είστε ευλογημένοι. Λάβετε τη θερμή δύναμη που ρέει προς εσάς και που σας περικλείει και σας περιτυλίγει.

Να είστε εν ειρήνη. Να είστε εν Θεώ.